text: S'ha mort la intel·lectual i professora Amalia Tineo cofundadora de l'Escola Aula - VilaWeb
  Dimarts 23.01.2007 18:54
  S'ha mort la intel·lectual i professora Amalia Tineo cofundadora de l'Escola Aula
  Va ser la gran amiga de Salvador Espriu i de Bartomeu Rosselló-Pòrcel
  Amalia Tineo s'ha mort als 97 anys d'edat. Professora des del l'any 1936, va ser la gran amiga dels poetes Salvador Espriu i Bartomeu Rosselló-Pòrcel, que va conèixer a la Universitat. Espriu li va dedicar el llibre 'Les cançons d'Ariadna' (1949) i Rosselló-Pòrcel diversos poemes. Pere Ribera, cofundador de l'Escola Aula amb ella i amb Jordi Sarsanedas, l'ha definida com 'una figura sàvia i discreta, una de les que ha conegut més a fons el món cultural i literari de resistència'.
  D'origen navarrès, Amalia Tineo va venir a Catalunya de molt jove i va arrelar-se de seguida al país. Va estudiar magisteri i va entrar a la Universitat l'any 1930. Va cursar la carrera de filosofia, on coincidí amb Lola Solà i Mercè Montañola. Allí va conèixer Salvador Espriu i Bartomeu Rosselló-Pòrcel. Junts van participar en el mític Creuer Universitari pel Mediterrani d'estudiants de Madrid i Barcelona de l'any 1933.
  Al 1935 Amalia Tineo va fer de professora associada a la Universitat Autònoma, on va aglutinar un grup de joves estudiants, entre els que hi havia Pere Ribera, que té 91 anys: 'Tenia una serenitat, una intel·ligència i una qualitat humana extraordinària. Ens portàvem uns cinc o sis anys, però tots plegats, al juliol del 36, just iniciada la guerra, vam fer uns cursets per accedir a les noves places d'ensenyament mitjà i a ella la varen designar a un institut de Badalona. Acabada la guerra vam començar a donar classes a l'institut Francès, on hi vam treballar durant molts anys, fins que l'any 1968 vam fundar l'Escola Aula. Va ser una mestra inoblidable, un exemple de claredat i sense cap sectarisme'.